text: Syrisk kiosk udsat for racistisk hærværk
  20 juli 2016 kl. 09.18
  ”Nej til muslimer i Brøns” er et af de budskaber, der er blevet spraymalet på vinduerne på en kiosk, der har en syrisk ejer. Brøns i oprør.
  
  
  Tutti Market i Brøns nær Ribe har været udsat for hærværk.
  Kiosken drives af en syrer, der åbnede butikken i april.
  Hærværket er begået med spraymaling, hvor nogle har skrevet budskaberne ”Gå hjem”, ”Nej til muslimer i Brøns” og følgende to med stavefejl: ”Fuck flytninge” og ”Nej til flytninge”.
  Hærværket har vakt forargelse i den lille by.
  På Facebookgruppen ”BRØNS – Gang i byen” er hændelsen kommenteret flittigt:
  ”Hvor er det lavt at angribe en flittig ung mand på sin tro - blot fordi han har en lille butik.
  Alle kan jo mene hvad de vil, men hvorfor ikke stå ved hvad man mener og gøre det i offentligheden. Hvorfor i nattens mulm og mørke angribe nogen der arbejder hårdt??”, skriver således Karin.
  ”Jeg blev så ked af det, og flov over at det forekommer i vores by”, skriver Allan Henriksen.
  Og Vibeke Eis: ”Vi har religionsfrihed i dette land. Fedt at I støtter ham i Brøns.... Forkasteligt at nogen opfører sig sådan overfor en flink, ung mand der arbejder hårdt..... Godt gået...”.
  Mere i TV SYD i aften.
  